Swartvlei Seekamp - Die Voortrekkers
Penkop en Drawwertjie Seekamp
Swartvlei Seekamp word aangebied deur Transvaal Voortrekkers vir Penkoppe en Drawwertjies en vind plaas langs die Swartvleimeer naby Sedgefield in die Suid-Kaap. Die kamp vind elke jaar plaas gedurende die eerste week van die winter skool vakansie.
PD's en volwassenes maak gebruik van busvervoer na die kamp toe. Die rit is deel van die kamp en is die begin van 'n week vol van pret en avontuur. Die kamp se infrastruktuur is van so aard dat daar gebruik gemaak word van weermagtente om die kinders te huisves. Alle divisies het ook hul eie tente waarin die spesialisasies aangebied word en selfs die gesamentlike bymekaarkomarea is 'n reuse-sirkustent.
Die kamp is 'n geleentheid vir die hele gesin om saam vakansie te hou met die Voortrekkers en iets nuut te leer van die see asook die omgewing. Daar word elke dag op die strand gespeel en in die see geswem, terwyl die PD's nuwe vaardighede aanleer. Elke groep op die kamp kry die geleentheid om op 'n uitstappie in die omgewing te gaan en die ouer PD's slaap een aand uit gedurende die kamp op baie besonderse plekke!